สหกรณ์คลองจั่น ขอเลื่อนส่งแผน
สหกรณ์ฯ คลองจั่นเลื่อนส่งแผนฟื้นฟูออกไปอีก 1 เดือน เร่งทำดิวดิลิเจนต์ ก่อนขอเงินกู้รัฐ
25 มิ.ย. 2558

สหกรณ์ฯ คลองจั่นเลื่อนส่งแผนฟื้นฟูออกไปอีก 1 เดือน เร่งทำดิวดิลิเจนต์ ก่อนขอเงินกู้รัฐ
นายประกิต พิลังกาสา ประธานกรรมการบริหาร/ผู้ทำแผน สหกรณ์เครดิตยูเนี่ยนคลองจั่น เปิดเผยว่า ขณะนี้เตรียมขอศาลล้มละลายกลางเพื่อขอเลื่อนการจัดส่งแผนฟื้นฟูกิจการออกไปอีก 1 เดือน จากเดิมที่จะครบกำหนดการส่งแผนฯ ในวันที่ 7 ก.ค.นี้ ทั้งนี้ตามกฎหมายสามารถที่จะขอขยายเวลาการส่งแผนฟื้นฟูกิจการได้ 2 ครั้ง ครั้งละไม่เกิน 1 เดือน โดยมีเจ้าหนี้ยื่นขอรับชำระหนี้ 18,425 ราย เป็นจำนวนทุนเรือนหุ้น 4,445 ล้านบาท และจำนวนยอดเงินฝาก 15,232.3 ล้านบาท 
นายประกิต กล่าวว่า สหกรณ์ฯ คลองจั่นได้ว่าจ้างบริษัท เนชั่นแนล แอ็ดไวเซอรี่ เป็นที่ปรึกษาด้านการจัดทำแผนฟื้นฟูฯ และตรวจสอบสถานะทรัพย์สินและหนี้สิน (ดิวดิลิเจนต์) ให้ชัดเจนก่อน เพื่อจัดทำโมเดลแผนฟื้นฟูกิจการขณะนี้จึงยังไม่สามารถระบุได้ชัดเจนว่าจะให้รัฐบาลสนับสนุนเงินกู้มากหรือน้อยกว่า 5,000 ล้านบาท รวมทั้งวิเคราะห์ความจำเป็นในการขายตึกยูทาวเวอร์
“ขณะนี้สหกรณ์ฯ คลองจั่นมีสภาพคล่องจากเงินที่วัดพระธรรมกายคืนเงินบริจาคเดือนละ 100 ล้านบาท และเงินรับชำระหนี้จากลูกหนี้ ขณะเดียวกันสหกรณ์ฯ คลองจั่นอยู่ระหว่างการจัดทำแผนฟื้นฟูกิจการ ดังนั้นจะได้รับความคุ้มครองที่ยังไม่ต้องจ่ายเงินชำระหนี้คืนเจ้าหนี้ ทำให้มีสภาพคล่องเหลือที่จะดำเนินธุรกิจอยู่ได้” นายประกิต กล่าว
นอกจากนี้ สหกรณ์ฯ คลองจั่นยังได้จัดทำโครงการเยียวยาสมาชิกเพื่อบรรเทาความเดือดร้อน เป็นเงินกู้พิเศษเพื่อการบริโภค วงเงินไม่เกิน 5 หมื่นบาท อัตราดอกเบี้ย 6% ปลอดชำระ 3 เดือนแรก ซึ่งได้ปล่อยกู้ไปบ้างแล้ว 
สำหรับความคืบหน้าการดำเนินคดีฟ้องนายศุภชัย ศรีศุภอักษร และพวก 18 คน คดี พ.1674/2557 (ติดตามทรัพย์คืน) ทุนทรัพย์ฟ้อง 3,811 ล้านบาท ศาลนัดสอบ 30 มิ.ย.นี้ การฟ้องคดีนายศุภชัยและพวก 8 คน พระครูปลัดวิจารณ์ ธีรางกุโร คดี พ.4462/2557 และ พ.3628/2557 (ติดตามทรัพย์คืน) ทุนทรัพย์ฟ้อง 10,641.9 ล้านบาท และ 119.6 ล้านบาท ศาลนัดวันที่ 30 มิ.ย. 
ส่วนการฟ้องคดีตั๋วเงินรัฐประชา คดี พ.590/2558 (ผิดสัญญาใช้เงิน) ทุนทรัพย์ฟ้อง 1,340 ล้านบาท ศาลนัดวันที่ 6 ก.ค. 2558 และคดีการฟ้องนายศุภชัยและพวกคดียักยอก ฉ้อโกงประชาชน ศาลนัดวันที่ 3 ส.ค. 2558  การฟ้องคดีคุ้มครองทรัพย์ที่ยึดอายัดจากนายสถาพร วัฒนาศิรินุกุล และพวกรวม 18 คน คดี พ.233/2558 (ติดตามทรัพย์คืน) ทุนทรัพย์ฟ้อง 7,186.3 ล้านบาท ศาลนัดวันที่ 10 ส.ค. 2558 และการฟ้องลูกหนี้ 28 ราย 33 สัญญา มูลหนี้ 1.3 หมื่นล้านบาท อยู่ระหว่างการดำเนินการส่งหนังสือบอกกล่าวบังคับจำนอง